Protokoll – Fylkesårsmøte Norges Blindeforbund Rogaland fylkeslag 2024

Tid: 13. april 2024, kl. 09:00 – 15:00

Sted: Scandic Stavanger City Hotel, Stavanger

## Sak 01/24: Åpning

Fylkeslagsleder Vibeke Kaarstad åpnet fylkesårsmøtet. I sitt innlegg la hun vekt på hva fylkeslaget har oppnådd i løpet av det siste arbeidsåret, både innen politisk påvirkning, medlemsaktivitet, prosjekter og mediearbeid. Hun påpekte økning i medlemstallet spesielt. Arbeid med TT-sak, aktivitetssenter, tandemsykler, velodrom-prosjekt og inkludering var noe av det hun kom inn på.

Kaarstad kom inn på fylkeslagets økonomiske situasjon, samt administrative utfordringer knyttet til bemanning av fylkeskontoret. Forrige daglig leder avsluttet sitt arbeid før sommeren 2023, og fra september 2023 hadde fylkeslaget innleid hjelp som daglig leder i 40%. Ny daglig leder, Solfrid Kjærvoll-Birkedal, begynte 2. april, og Kaarstad ønsket henne velkommen.

Kaarstad trakk frem sykdommen og det uventede dødsfallet til Heidi Reisvold. Hun løftet frem den viktige jobben Heidi Reisvold gjorde for fylkeslaget gjennom flere år.

## Sak 02/24: Godkjenning av innkalling

Fylkesleder spurte om det var innvendinger mot innkallingen til årsmøtet. Ingen innvendinger fremkom.

### Vedtak

Innkallingen godkjennes.

## Sak 03/24: Navneopprop

Daglig leder Solfrid Kjærvoll-Birkedal foretok navneopprop.

Det var 46 til stede, herav 34 stemmeberettigede.

## Sak 04/24: Minnestund

Daglig leder leste opp de medlemmer som var gått bort siden forrige årsmøte.

Fylkeslagsleder ba deretter årsmøtet reise seg for ett minutts stillhet.

## Sak 05/24: Hilsninger

Det ble gitt hilsninger fra Norges Blindeforbund sentralt og fra noen enkeltmedlemmer som ikke kunne være til stede.

## Sak 05/24: Konstituering

Årsmøtet foretok valg av møtefunksjonærer.

1) Dirigent:

Bernt Elde og Elin Frønsdal ble foreslått.

### Vedtak

Bernt Elde og Elin Frønsdal velges som dirigenter.

2)Referent

Per Inge Bjerknes ble foreslått.

### Vedtak

Per Inge Bjerknes velges som referent.

3)Protokollunderskrivere

Solfrid Eggen og Janet Fotland ble foreslått.

### Vedtak

Solfrid Eggen og Janet Fotland velges som protokollunderskrivere.

4)Møteassistenter

Trygve Haga Thorsen og Tina Yumin-Sjølie ble foreslått.

### Vedtak

Trygve Haga Thorsen og Tina Yumin-Sjølie velges som møteassistenter.

5)Tellenemnd

Aud Iren Nes, Rune Bang og Sissel Midttun ble foreslått.

### Vedtak

Aud Iren Nes, Rune Bang og Sissel Midttun velges som tellenemnd.

## Sak 07/24: Godkjenning av program, saksliste og forretningsorden

Forslag til program, saksliste og forretningsorden var sendt ut på forhånd.

Forretningsordenen ble gjennomgått. Det ble tatt opp forslag om forbud mot å ta bilder av medlemmer i årsmøtesalen.

Til sakslisten ble det foreslått å ta inn en sak om protokoller, samt å rette opp nummereringen av sakene.

### Vedtak

Program, saksliste og forretningsorden godkjennes, inkludert de tillegg og rettelser som er foreslått.

## Sak 08/24: Generalsekretær Per Inge Bjerknes

Generalsekretær ga en orientering om viktige saker fra Norges Blindeforbund sentralt. Han åpnet med å vise til de gode resultatene fylkeslaget har oppnådd, på tross av den krevende situasjonen med lavere administrativ støtte og kontorsekretærens sykdom og dødsfall.

Bjerknes la vekt på at Norges Blindeforbund er best på syn, noe som gir organisasjonen troverdighet og tyngde. Dette ligger til grunn for organisasjonens arbeid både med interessepolitikk, rehabilitering og annet servicetilbud, lokalt arbeid, forskning, bistand og internasjonalt samarbeid. Alle de gode resultatene som kommer frem i Norges Blindeforbunds årsmelding for 2023, henger også sammen med dette.

Landsmøtet som ble avholdt i september 2023, vedtok endring av vedtektene, prinsipprogram og handlingsplan. Dette ligger også til grunn for lokal aktivitetsplan som angir viktige oppgaver for fylkeslagene. TT-saken og inntektsarbeid med vekt på bingo, er trukket frem særskilt. I tillegg kommer viktige markeringer som førerhundens dag og aksjonsuka. Barometer for synslikestilling ble også presentert på landsmøtet, en undersøkelse som måler status innen samfunnsmessig likestilling for svaksynte og blinde i Norge.

Bjerknes oppfordret fylkeslaget til å benytte veileder for begrepsbruk og oppdaterte etiske retningslinjer aktivt.

Bjerknes beskrev også den økonomiske situasjonen som gjør det nødvendig med strammere budsjetter og forsiktig nedbemanning gjennom frivillighet og naturlig avgang.

Bjerknes avsluttet med å peke på viktigheten av fortsatt trykk i arbeidet med TT og bingo, samt forberedelser til organisasjonens 125-årsjubileum i 2025.

## Sak 09/24 Valgkomiteens innstilling v/representant fra komitéen

Valgkomiteens leder, Solfrid Eggen, presenterte valgkomiteens arbeid og innstilling.

Valgkomiteen har bestått av:

Leder: Solfrid Eggen

Medlem: Maria Theresa Awi Ueland

Medlem: Solveig MaursethEinar Fagerheim trakk seg som leder av valgkomiteen i november, og Solfrid Eggen rykket da opp som leder. Solveig Maurseth rykket opp fra varamedlem til fast medlem.

## Sak 10/24: Saker til votering fra fylkesstyret

Det forelå ingen saker.

## Sak 11/24: Saker fra medlemmene

Det forelå ingen saker.

## Sak 12/24: Protokoller

Protokoll fra møtet i fylkeslagsstyret 10. april ble lest opp for årsmøtet. Det var noe diskusjon om påløpte kostnader knyttet til forfall tett opp mot møter, samt rutiner knyttet til avbestillinger. Også rutiner med dagpakker ble tatt opp.

Det ble foreslått å ta opp det midlertidige aktivitetssenteret med ordføreren i Stavanger.

Det var ikke ønske om opplesing av andre protokoller.

### Vedtak

Protokollene tas til orientering.

## Sak 13/24: Godkjenning av regnskap og årsberetning 2023

Signert regnskap var sendt ut med årsmøtepapirene.

Hovedtrekk fra revisors beretning og regnskap ble presentert.

Regnskapet viser et underskudd på 260.977 kr.

### Vedtak

Regnskap og revisors beretning godkjennes.

## Sak 14/24: Årsmelding 2023

Årsmeldingen for 2023 var sendt ut med årsmøtepapirene og ble lest opp.

Flere påpekte det høye aktivitetsnivået og de gode resultatene.

Viktigheten av representasjon i rådene ble påpekt.

Det ble påpekt noen redaksjonelle feil og mangler som bør rettes opp: Turid Tafjord er 3. vara til sentralstyret, ikke landsstyret, og Øyvind Lindland er representant i rådet for personer med funksjonsnedsettelser i Sandnes.

### Vedtak

Årsmelding 2023 godkjennes med de redaksjonelle påpekninger som fremkom i møtet.

## Sak 15/24: Revidert budsjett 2024

Kommentarene til budsjettet som ble vedtatt på høstmøtet 2023 ble lest opp.

Det ble orientert om enkelte endringer som har skjedd siden høstmøtet. Disse peker imidlertid i ulike retninger og endrer ikke forutsetningene for budsjettet vesentlig. Det ble påpekt at styret uansett har ansvar for å gjøre vurderinger av økonomien innenfor de rammene budsjettet gir.

### Vedtak

Vedtatt budsjett på høstmøtet 2023 opprettholdes som budsjett for fylkeslaget.

## Sak 16/24: Valg

Det ble foretatt nytt navneopprop. 34 stemmeberettigede var til stede.

Følgende fremgangsmåte ble foreslått fra dirigent og godkjent av årsmøtet: Innstilt kandidat fra valgkomiteen får mulighet til å presentere seg. Deretter spør dirigenten om det er andre forslag, og kandidater etter forslag fra salen får mulighet til å presentere seg. Deretter voteres det.

**Valg av fylkeslagsstyre**

Valgkomiteens innstilling til valg av fylkeslagsleder for 1 år: Einar Fagerheim.

Malin T Busch foreslo Vibeke Kaarstad.

Det ble foretatt votering mellom disse to kandidatene. Fagerheim fikk 25 stemmer, Kaarstad fikk 9 stemmer. Einar Fagerheim ble valgt.

Valgkomiteens innstilling til valg av nestleder for 2 år: Tor Dagfinn Bjelland

Det ble ikke fremmet andre forslag, og Tor Dagfinn Bjelland ble valgt ved akklamasjon.

Valgkomiteens innstilling til valg av styremedlem for 2 år: Turid R. Tafjord.

Vibeke Kaarstad foreslå Malin T Busch.

Det ble foretatt votering mellom disse to kandidatene. Tafjord fikk 19 stemmer, Busch fikk 13 stemmer. Det var 2 blanke stemmer. Turid R Tafjord ble valgt.

Valgkomiteens innstilling til valg av 2. varamedlem: Judit Kristin Asche.

Vibeke Kaarstad foreslo Janet Fotland.

Det ble foretatt votering mellom disse to kandidatene. Asche fikk 12 stemmer, Fortland fikk 21 stemmer. Det var 1 blank stemme. Janet Fotland ble valgt.

**Valg av representant og vararepresentanter til landsstyret**

Vibeke Kaarstad foreslo Janet Fotland som representant.

Øyvind Lindland foreslo Einar Fagerheim.

Einar Fagerheim ønsket ikke å være kandidat og foreslo Tor Dagfinn Bjelland.

Det ble foretatt votering mellom de to kandidatene. Fotland fikk 12 stemmer, Bjelland fikk 22 stemmer. Tor Dagfinn Bjelland ble valgt.

Vibeke Kaarstad foreslo Janet Fotland som 1. vararepresentant.

Det ble ikke fremmet andre forslag, og Janet Fotland ble valgt ved akklamasjon.

Turid R. Tafjord foreslo Einar Fagerheim som 2. vararepresentant.

Det ble ikke fremmet andre forslag, og Einar Fagerheim ble valgt ved akklamasjon.

**Valg av valgkomité**

Valgkomiteens innstilling til valg av valgkomiteens leder: Paul Magne Mariussen.

Vibeke Kaarstad foreslo Vibeke Kaarstad.

Det ble foretatt votering mellom disse to kandidatene. Mariussen fikk 22 stemmer, Kaarstad fikk 12 stemmer. Paul Magne Mariussen ble valgt.

Valgkomiteens innstilling til valg av valgkomitémedlem: Maria Theresa Awi Ueland.Janet Fotland foreslo Vibeke Kaarstad. Kaarstad ønsket ikke å stille.

Maria Theresa Awi Ueland ble valgt ved akklamasjon.

Valgkomiteens innstilling til valg av valgkomitémedlem: Berit Lunde.

Det ble ikke fremmet andre forslag, og Berit Lunde ble valgt ved akklamasjon.

Valgkomiteens innstilling til valg av varamedlem til valgkomiteen: Magne Nærland.

Det ble ikke fremmet andre forslag, og Magne Nærland ble valgt ved akklamasjon.

### Vedtak

Fylkeslagsstyre 2024-2025:

Leder: Einar Fagerheim, valg for 1 år

Nestleder: Tor Dagfinn Bjelland, valgt for 2 år

Styremedlem: Turid R. Tafjord, valgt for 2 år

Styremedlem: Johnny Stangeland, gjenstående 1 år

Styremedlem: Elin Frønsdal, gjenstående 1 år

1. varamedlem: Tore Nærland, gjenstående 1 år

2. varamedlem: Janet Fotland, valgt for 2 år

Landsstyrerepresentanter for 1 år:

Medlem: Tor Dagfinn Bjelland

1. varamedlem: Janet Fotland

2. varamedlem: Einar Fagerheim

Valgkomité for 1 år:

Leder: Paul Magne Mariussen

Medlem: Maria Theresa Awi Ueland

Medlem: Berit Lunde

Varamedlem: Magne Nærland

## Sak 17/24: Avslutning

Vibeke Kaarstad takket avtroppende styre og møtefunksjonærer, og hun gratulerte Einar Fagerheim som ny fylkeslagsleder.

Einar Fagerheim takket Vibeke Kaarstad for jobben hun har gjort som fylkeslagsleder i en krevende periode og for det store engasjementet hennes for medlemmene.

Det ble delt ut blomster og gaver til personer som gikk ut av verv og som hadde bidratt som møtefunksjonærer under årsmøtet.

Møtet ble hevet.

Per Inge Bjerknes, referent

Protokollen ble godkjent gjennom omsending den 16. april på e-post til protokollunderskriverne:

Solfrid Eggen (sign.)

Janet Fotland (sign.)